b'\n_START_ARTICLE_\nStefan Schumacher\n_START_SECTION_\nUra\n_START_PARAGRAPH_\nSchumacher voitti kaksi etappia vuoden 2006 Italian ymp\xc3\xa4riajossa pit\xc3\xa4en my\xc3\xb6s kaksi p\xc3\xa4iv\xc3\xa4\xc3\xa4 kokonaiskilpailun johtajan maglia rosa -paitaa. Vuonna 2007 h\xc3\xa4n voitti Amstel Gold Race -klassikon karattuaan k\xc3\xa4rkiryhm\xc3\xa4st\xc3\xa4 runsas kilometri ennen maalia. Samana vuonna h\xc3\xa4n saavutti pronssia maantieajon MM-kilpailussa kuuluttuaan viiden miehen k\xc3\xa4rkiryhm\xc3\xa4\xc3\xa4n, josta kultaa voitti loppukirin j\xc3\xa4lkeen Paolo Bettini ja hopeaa Aleksandr Kolobnev._NEWLINE_Vuoden 2008 Ranskan ymp\xc3\xa4riajossa Schumacher voitti nelj\xc3\xa4nnen etapin, aika-ajon, siirtyen samalla kokonaiskilpailun johtajan maillot jaune -paitaan. H\xc3\xa4n kantoi keltaista paitaa kahden etapin ajan, mutta menetti sen 6. etapin j\xc3\xa4lkeen kaatuessaan viimeisell\xc3\xa4 kilometrill\xc3\xa4. Schumacher voitti ymp\xc3\xa4riajon molemmat henkil\xc3\xb6kohtaiset aika-ajot voittamalla my\xc3\xb6s toiseksi viimeisen eli 20. etapin._NEWLINE_Vuoden 2008 lokakuussa Ranskan antidopingj\xc3\xa4rjest\xc3\xb6 AFLD ilmoitti, ett\xc3\xa4 Schumacher on antanut positiivisen dopingn\xc3\xa4ytteen Ranskan ymp\xc3\xa4riajon aikana. H\xc3\xa4nen ymp\xc3\xa4riajon aikana antamansa virtsan\xc3\xa4yte oli sis\xc3\xa4lt\xc3\xa4nyt ep\xc3\xa4ilytt\xc3\xa4vi\xc3\xa4 arvoja, joten AFLD m\xc3\xa4\xc3\xa4r\xc3\xa4si suoritettavaksi uusintatestej\xc3\xa4 ymp\xc3\xa4riajon aikana otetuista verin\xc3\xa4ytteist\xc3\xa4. Verin\xc3\xa4ytteiden uudelleentestaus varmisti Schumacherin k\xc3\xa4rynneen samasta kolmannen sukupolven EPO-hormonista CERAsta, josta ymp\xc3\xa4riajon aikana j\xc3\xa4iv\xc3\xa4t kiinni my\xc3\xb6s muun muassa Riccardo Ricc\xc3\xb2 ja Leonardo Piepoli. Maaliskuussa 2009 kansainv\xc3\xa4linen py\xc3\xb6r\xc3\xa4ilyliitto UCI tuomitsi Schumacherille kahden vuoden kilpailukiellon. Huhtikuussa 2009 julkistettiin tieto, ett\xc3\xa4 my\xc3\xb6s Pekingin 2008 olympialaisissa otetun n\xc3\xa4ytteen uusintatesti osoitti Schumacherin syyllistyneen CERAn k\xc3\xa4ytt\xc3\xb6\xc3\xb6n._NEWLINE_Vuonna 2013 Schumacher my\xc3\xb6nsi k\xc3\xa4ytt\xc3\xa4neens\xc3\xa4 systemaattisesti dopingaineita uransa aikana. H\xc3\xa4n kertoi k\xc3\xa4ytt\xc3\xa4neens\xc3\xa4 epo-hormonia, kasvuhormoneja ja kortikosteroideja.'